СурэтыщI цIэрыIуэм и дерсхэр
СурэтыщI цIэрыIуэ КIыщ Мухьэдин иджыблагъэ мастер-класс щригъэкIуэкIащ Къулъкъужын Ищхъэрэ къуажэм гъуазджэхэм щыхурагъаджэу дэт школым, Къып Мухьэмэд и цIэр зезыхьэм.
Мы еджапIэм щIэх-щIэхыурэ къокIуэ КIыщыр. Мухьэдини абы и щхьэгъусэ Жаклини сытым дежи гуапэу ирагъэблагъэ. Зи чэзу зэIущIэм КIыщыр ныбжьыщIэхэм яхутепсэлъыхьащ сурэтыщI гъуазджэм и унэтIыныгъэхэм ящыщ зым, плъыфэ щIэщыгъуэхэр къызэрыбгъэщIынум и щэхухэмкIэ ядэгуэшащ.
— Зи гугъу яхуэсщIар сабийхэм фIыуэ къагурыIуащ. Шэч къытесхьэркъым мыгувэу лэжьыгъэ хьэлэмэтхэр абыхэм я Iэдакъэм къызэрыщIэкIынум, — ящытхъуащ ныбжьыщIэхэм КIыщ Мухьэдин.
къуажэм дэт курыт школ №3-м и 9-нэ классым щIэсхэм а зэманым къриубыдэу Iэмал яIащ Великобританием къыщыхъуа Мосс Жаклин инджылызыбзэкIэ дэуэршэрыну. ЕджакIуэхэмрэ хьэщIэхэмрэ я псалъэмакъыр гъэщIэгъуэну екIуэкIащ.
КIыщ Мухьэдин и сурэтхэр къэрал зыбжанэм я музейхэм щIэлъщ. Абы и IэдакъэщIэкIхэм куэдым урагъэгупсысу, Iуэхугъуэ зэмылIэужьыгъуэхэм нэгъуэщIынэкIэ урагъэплъу апхуэдэщ.
ХудожествэмкIэ урысей академием и действительнэ корреспондент, ХудожествэмкIэ европей академием хэт, ЩIэныгъэхэмкIэ Дунейпсо Адыгэ академием и академик КIыщ Мухьэдин Дунейпсо пащтыхь зэгухьэныгъэм «граф» цIэр къыхуигъэфэщащ.
ЧЫЛАР Аринэ.
